Diari Oficial de la Generalitat Valenciana


Sumari del DOGV 9765, del 12-01-2024 (2024/156)

DECRET 7/2024, de 9 de gener, del Consell, pel qual s'aprova el Reglament orgànic i funcional de l'Agència Valenciana d'Avaluació i Prospectiva (AVAP).
-------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/01/09/7/dof/vci/html**

### Dades del document

Número de DOGV
:   9765

Data del DOGV
:   12-01-2024

Secció del DOGV
:   I. DISPOSICIONS GENERALS

Número del document
:   2024/156


Data del document
:   09-01-2024

Organisme emissor
:   Conselleria d'Educació, Universitats i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Educació, Universitats i Ocupació
    * organització administrativa
    * administració regional
    * legislació

DECRET 7/2024, de 9 de gener, del Consell, pel qual s'aprova el Reglament orgànic i funcional de l'Agència Valenciana d'Avaluació i Prospectiva (AVAP). [2024/156]  
Preàmbul  
  
L'AVAP, com a entitat de dret públic sotmesa al dret privat, té la finalitat de garantir la qualitat i l'excel·lència dels sistemes valencians d'educació superior, de ciència i d'innovació mitjançant l'avaluació, l'acreditació i la prospectiva. La funció que té encomanada requerix un model organitzatiu que garantisca la independència, l'objectivitat, l'excel·lència i la transparència de l'AVAP com mitjà per a aconseguir el reconeixement internacional i impulsar el desenvolupament regional de la Comunitat Valenciana.  
La Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva (AVAP), va ser modificada per la Llei 14/2007, de 26 de desembre, de mesures fiscals, de gestió administrativa i financera i d'organització de la Generalitat; per la Llei 1/2013, de 21 de maig, de mesures de reestructuració i racionalització del sector públic empresarial i fundacional de la Generalitat, i per la Llei 8/2022, de 29 de desembre, de mesures fiscals, de gestió administrativa i financera i d'organització de la Generalitat, amb l'objectiu d'aconseguir l'acreditació europea de l'Agència i aparéixer en la llista d'agències de qualitat universitària certificades.  
Pel Decret 6/2008, de 18 de gener, del Consell, es va aprovar el primer reglament de l'Agència Valenciana d'Avaluació i Prospectiva (AVAP). Posteriorment, el Decret 116/2013, de 6 de setembre, del Consell, va modificar el Reglament de l'Agència Valenciana d'Avaluació i Prospectiva.  
En la tramitació d'esta norma s'han respectat els principis de bona regulació que preveu l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
En relació amb el principi de necessitat i eficàcia, les normes contingudes en el present reglament tenen com a objectiu dotar l'AVAP d'una estructura de funcionament i organització flexible i autònoma per al compliment dels seus fins, fonamentalment mitjançant l'assignació de funcions a cadascun dels seus òrgans i el desenvolupament del règim d'actuació juridicoadministratiu, tot això a partir dels pressupostos de la llei de creació.  
Així mateix, es complixen els principis de proporcionalitat i eficàcia, ja que qüestions bàsiques com són l'organització i el funcionament han de ser desenvolupades per un decret.  
Igualment, complix el principi de seguretat jurídica, perquè el contingut és coherent amb la resta de normativa de l'AVAP, així com amb l'ordenament jurídic autonòmic i nacional.  
En aplicació del principi de transparència, s'han definit els objectius d'esta norma i es garantix la transparència en totes les activitats administratives i el compliment de les obligacions de bon govern per part dels responsables públics de l'AVAP. Ateses les previsions establides en la Llei 1/2022, de 13 d'abril, de transparència i bon govern de la Comunitat Valenciana, es preveu que l'AVAP disposarà d'un portal web, en el qual es publicarà informació actualitzada sobre l'activitat de l'entitat; serà un portal públic la informació del qual estarà disponible per a la ciutadania.  
La present normativa té per objecte adaptar l'estructura i organització de l'AVAP als canvis que suposen la capacitat de realització de noves tasques a partir de la incorporació de l'AVAP al registre d'agències europees EQAR i les actualitzacions de les normatives estatals d'aplicació de la gestió de la qualitat en l'educació superior a la Comunitat Valenciana.  
En este context, el concepte de qualitat té una definició en evolució permanent d'acord amb els nous requeriments i exigències del concepte, per la qual cosa el reglament recull la necessitat de flexibilitzar la creació i la transformació de comissions tècniques diferents en funció de les necessitats que vagen sorgint.  
L'AVAP, en totes les actuacions tècniques, seguix els estàndards i les guies per a l'assegurament de la qualitat en l'Espai Europeu d'Educació Superior (ESG), que representen el marc europeu per a l'assegurament intern i extern de la qualitat universitària.  
Per tot això, a proposta del conseller d'Educació, Universitats i Ocupació, d'acord amb el que establixen els articles 18.f, 28.c i 43 de la Llei 5/1983, de 30 de desembre, del Consell, d'acord amb el Comité de Direcció de l'Agència Valenciana d'Avaluació i Prospectiva, i conforme amb el Consell Jurídic Consultiu de la Comunitat Valenciana, després de la deliberació prèvia del Consell en la reunió del dia 9 de gener de 2024,  
  
  
DECRETE  
  
Títol I  
Disposicions generals  
  
Article 1. Naturalesa  
1. L'Agència Valenciana d'Avaluació i Prospectiva (AVAP), creada per la Llei 5/2006, de 25 de maig, de la Generalitat, és una entitat de dret públic sotmesa al dret privat, de les previstes en l'article 2.3.a de la Llei 1/2015, de 6 de febrer, d'hisenda pública, del sector públic instrumental i de subvencions.  
2. L'AVAP, amb personalitat jurídica i patrimoni propis i plena capacitat d'obrar per al compliment dels seus fins, queda adscrita a la conselleria competent en matèria d'universitats.  
  
Article 2. Règim jurídic  
1. L'AVAP es regirà pel que s'establix en la Llei 5/2006, de 25 de maig, de creació de l'Agència Valenciana d'Avaluació i Prospectiva, en el present reglament de funcionament i en altres disposicions que la despleguen, pel que es disposa en la Llei 1/2015, de 6 de febrer, d'hisenda pública instrumental i subvencions, i pel dret privat i la resta de l'ordenament jurídic que siga aplicable.  
2. En l'exercici de les potestats administratives que tinga atribuïdes, l'AVAP subjectarà l'activitat pròpia a les normes del dret públic, especialment a la Llei 39/2015, d'1 d'octubre, del procediment administratiu comú de les administracions públiques, i a la Llei 40/2015, d'1 d'octubre, de règim jurídic del sector públic, i les disposicions de desplegament, així com les altres normes aplicables a l'acompliment de les seues funcions.  
3. La contractació de l'AVAP es regirà per les previsions que sobre este tema es contenen en la legislació vigent sobre contractes del sector públic per a esta mena d'ens.  
  
Article 3. Fins i funcions  
1. A l'AVAP li correspondran, en l'àmbit del Sistema Valencià d'Educació Superior, les funcions generals següents:  
a. L'acreditació i l'avaluació de les institucions universitàries i del professorat i altres activitats afins.  
b. L'avaluació de programes tecnològics, d'investigació i d'innovació.  
c. La prospectiva i l'anàlisi de les noves demandes tecnològiques, científiques i universitàries d'utilitat per a la Comunitat Valenciana.  
2. Així mateix, correspondran a l'AVAP les funcions específiques següents:  
a. L'acreditació i avaluació de les activitats docents, investigadores i de gestió del professorat universitari, dels ensenyaments oficials i els seus plans d'estudis, dels ensenyaments conduents a l'obtenció de títols propis, de les activitats docents, investigadores i de gestió dels departaments universitaris i àrees i àmbits de coneixement, de les activitats, els programes, els serveis i la gestió dels centres universitaris propis o adscrits i dels centres que impartisquen ensenyaments amb sistemes educatius estrangers, i dels programes, activitats i serveis del Sistema Universitari Valencià.  
b. La proposta de mesures de millora de la qualitat dels serveis que presten les universitats valencianes, especialment el de la docència i la investigació.  
c. L'avaluació prèvia de l'activitat, exigida per la Llei orgànica 2/2023, de 22 de març, del sistema universitari, per a la contractació de les figures de professorat contractat en què siga procedent.  
d. La valoració prèvia dels mèrits individuals docents, investigadors i de gestió del professorat, lligats a l'assignació singular i individual dels complements retributius addicionals que s'establisquen.  
  
e. L'avaluació del professorat de les universitats privades en possessió del títol de doctor o doctora.  
f. Facilitar la informació relativa al seu àmbit d'actuació que a este efecte li requerisquen els consells socials, les universitats i les administracions públiques, i especialment la relativa per a la creació o supressió d'ensenyaments i centres que hagen de ser autoritzats per la Generalitat.  
g. Informar les propostes de l'Administració educativa de creació o reconeixement d'universitats i de creació, modificació o supressió de centres i ensenyaments.  
h. Fomentar l'excel·lència de l'educació superior de la Comunitat Valenciana mitjançant la qualitat, la transparència, la comparació, la cooperació i la competitivitat de les seues institucions educatives en l'àmbit nacional i internacional.  
i. Proposar els objectius de qualitat per al Sistema Universitari Valencià a l'efecte del seu finançament per part de l'Administració i quantificar el seu grau de compliment mitjançant indicadors.  
j. Proposar i establir, si és el cas, a petició del departament competent en matèria d'universitats, un sistema d'informació de suport a la coordinació, la millora i el seguiment del Sistema Universitari Valencià.  
  
k. La valoració independent de la qualitat del servei públic realitzat per l'educació superior, a l'efecte de facilitar la informació sobre esta a la societat, a les administracions públiques i a les mateixes universitats.  
  
l. L'avaluació i el foment de la relació entre la universitat i l'empresa quant a demanda formativa, necessitats d'investigació científica i desenvolupament tecnològic.  
m. L'avaluació de projectes i sol·licituds de subvenció, així com dels seus resultats, en els termes previstos per la Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva.  
n. L'avaluació de la investigació, del desenvolupament i de la transferència de tecnologia de programes propis de la Generalitat, d'instituts d'investigació i d'altres activitats d'investigació científica, desenvolupament tecnològic i d'innovació empresarial. Igualment, desenvoluparà totes les funcions específiques que li puguen correspondre en aplicació de la legislació estatal i autonòmica en matèria d'educació superior, universitats, de foment i coordinació de la investigació científica, desenvolupament tecnològic i innovació.  
3. L'AVAP, en l'exercici de les funcions de garantia de la qualitat de l'educació superior a la Comunitat Valenciana, actua amb objectivitat i independència tècnica i professional, sense rebre instruccions de les administracions públiques o d'altres institucions pel que fa al compliment dels objectius propis.  
4. En l'exercici dels fins i les funcions propis, l'AVAP podrà realitzar recomanacions d'àmbit general quan es dirigisquen als agents que componguen els sistemes d'educació superior, de ciència i innovació, i de manera particular quan es dirigisquen a les diferents administracions o departaments competents en les matèries que el concernixen.  
5. Per al compliment de les funcions pròpies, l'AVAP podrà:  
a. Promoure l'establiment de vies de finançament amb l'Institut Valencià de Finances, així com amb altres institucions públiques o privades; amb este fi, pot formalitzar els oportuns convenis o acords de cooperació i, en general, realitzar qualsevol altra classe d'activitat econòmica o financera sense més limitació que el que es disposa en la Llei 40/2015, d'1 d'octubre, de règim jurídic del sector públic, en la Llei 1/2015, de 6 de febrer, d'hisenda pública, del sector públic instrumental i de subvencions, en la normativa pressupostària de la Generalitat Valenciana, i en altres disposicions que en esta matèria siguen aplicables.  
  
b. Constituir i participar en societats mercantils i entitats sense ànim de lucre l'objecte de les quals estiga relacionat amb els fins de l'AVAP, siguen públiques o privades.  
c. Concedir subvencions corrents i de capital, en els termes i amb els requisits previstos en la normativa aplicable.  
d. Col·laborar amb les diferents administracions públiques, universitats i altres ens públics i privats sense ànim de lucre.  
e. Establir acords de col·laboració amb altres agències espanyoles i estrangeres, així com participar en les xarxes internacionals d'agències similars.  
f. Realitzar qualsevol altra activitat que contribuïsca a la consecució dels objectius de l'AVAP.  
  
Article 4. Principis  
Per al compliment dels seus fins i funcions, l'AVAP actuarà segons els principis d'independència, competència científica i tècnica, seguretat jurídica, objectivitat, excel·lència i transparència, i d'acord amb els estàndards i les directrius internacionals d'assegurament de la qualitat.  
  
Article 5. Cooperació  
1. L'AVAP, en l'exercici de les funcions pròpies, promourà la participació de la comunitat universitària, científica i tecnològica valenciana en el millor desenvolupament de les seues funcions, però mantindrà una independència rigorosa en els seus processos d'avaluació i presa de decisions. Especialment, comptarà amb la col·laboració de les universitats, instituts d'investigació, instituts tecnològics, cambres, col·legis professionals, organitzacions empresarials, sindicats, fundacions i associacions relacionades amb la seua funció.  
  
2. Les diferents administracions i entitats públiques podran delegar o encomanar a l'AVAP, en l'àmbit de les atribucions pròpies, la gestió de l'exercici de determinades competències, de conformitat amb el que s'establix en la Llei 40/2015, d'1 d'octubre, de règim jurídic del sector públic.  
  
  
TÍTOL II  
Òrgans de govern i assessorament  
  
Article 6. Òrgans  
1. Els òrgans rectors de l'AVAP seran la Presidència, el Comité de Direcció i la Direcció General.  
2. L'AVAP comptarà, així mateix, com a òrgans de caràcter consultiu amb un consell assessor i amb una comissió d'estudiants.  
  
Article 7. La Presidència  
1. La Presidència de l'AVAP correspondrà a la persona titular de la conselleria competent en matèria d'universitats.  
2. Corresponen a la Presidència les atribucions següents:  
a. Exercir la representació superior i govern de l'AVAP en totes les relacions d'esta amb entitats públiques i privades.  
b. Convocar, presidir i moderar les sessions del Comité de Direcció, i dirimir, si és el cas, els empats amb vot de qualitat i, en general, en relació amb l'òrgan esmentat, l'exercici de les funcions genèriques atribuïdes a les presidències dels òrgans col·legiats en la Llei 40/2015, d'1 d'octubre, del règim jurídic del sector públic.  
  
c. Emetre les resolucions d'execució dels programes de l'AVAP.  
d. Qualssevol altres que normativament li puguen ser atribuïdes.  
e. En general, i de manera àmplia, totes les que procuren el millor desenvolupament dels fins de l'AVAP i que no siguen expressament atribuïdes a cap altre òrgan d'esta.  
  
Article 8. El Comité de Direcció  
1. El Comité de Direcció és l'òrgan col·legiat de govern i de control de l'AVAP.  
2. Al Comité de Direcció li correspon exercir, sense altres limitacions que les establides en la legislació vigent i sense perjudici de les atribucions del seu president, totes les facultats i els poders, en general, que siguen necessaris per a complir els seus fins i, en particular:  
a. Definir les directrius generals i línies d'actuació de l'AVAP.  
b. Aprovar, a proposta de la direcció general de l'AVAP, el pla anual d'activitats de l'entitat.  
c. Aprovar i elevar, al departament d'adscripció, l'avantprojecte de pressupost de l'AVAP.  
d. Aprovar els estats d'execució del pressupost, la memòria i els comptes anuals.  
e. Aprovar la plantilla, l'organització funcional i el règim de retribució de tot el personal propi de l'entitat, dins de les limitacions legals i pressupostàries i sense perjudici de les competències atribuïdes a altres òrgans de la Generalitat.  
f. L'aprovació de les convocatòries de proves d'admissió per a la selecció del personal propi al servei de l'AVAP.  
g. Aprovar la proposta del reglament de l'AVAP.  
h. Informar el nomenament i cessament de la persona que ocupa la direcció general de l'AVAP.  
3. El Comité de Direcció ha d'estar integrat per:  
a. La Presidència, que serà la persona que exercisca la Presidència de l'AVAP.  
b. Vicepresidència: la persona que exercisca la secretaria autonòmica competent en matèria d'educació superior.  
c. Vocalies socials: la Presidència de l'AVAP, a proposta de la Direcció General, designarà per un període de tres anys els vocals socials següents:  
i. Dos representants de les institucions d'educació superior.  
ii. Una persona en representació dels consells socials de les universitats públiques valencianes.  
iii. Un representant empresarial o professional.  
iv. Tres persones expertes en matèria d'educació superior, ciència i innovació.  
v. Una persona estudiant, triada per la Comissió d'Estudiants.  
d. Vocalies de la Generalitat:  
i. La persona titular de la sotssecretaria de la conselleria a la qual estiga adscrita l'AVAP.  
ii. Les persones titulars de les direccions generals, o si és el cas, l'òrgan directiu corresponent, competents en educació superior, ciència, pressupostos i sector públic.  
e. Secretaria: la persona titular de la Direcció General de l'AVAP, qui s'abstindrà del seu dret a vot en els temes en els quals es valore la seua gestió.  
f. Una persona representant de l'Advocacia General de la Generalitat, que assistirà a les sessions amb veu però sense vot.  
  
El Comité de Direcció estarà compost per un màxim de setze membres amb dret a vot, i esta composició haurà d'ajustar-se a la presència equilibrada de dones i homes.  
4. El Comité de Direcció actuarà en ple o en la Comissió Permanent. La Comissió Permanent estarà constituïda pels membres següents del Comité de Direcció:  
a) La persona titular de la Direcció General de l'AVAP, que presidirà la Comissió.  
b) Una persona representant de les universitats valencianes, triada entre ells pels dos membres d'este grup del Comité de Direcció.  
c) Una persona representant dels consells socials de les universitats públiques valencianes.  
d) Tres persones expertes en matèria d'educació superior, ciència i innovació.  
e) Una persona estudiant, triada per la Comissió d'Estudiants.  
f) Una persona tècnica de l'AVAP, que actuarà com a secretària, amb veu però sense vot.  
5. El Ple del Comité de Direcció es reunirà de manera ordinària, almenys, una vegada a l'any.  
6. La Comissió Permanent tindrà les funcions que li siguen atribuïdes pel Comité de Direcció, a qui informarà de la seua activitat. Es reunirà a petició de la Presidència o de la majoria dels seus membres, amb la periodicitat necessària per al bon funcionament de l'Agència.  
Resoldrà els recursos administratius que resulten procedents d'acord amb la legislació general, interposats contra les resolucions i els actes jurídics dictats per la Direcció General en l'exercici de les seues atribucions, per a posar fi a la via administrativa.  
7. El funcionament del Comité de Direcció s'adequarà al que s'establix per als òrgans col·legiats en la Llei 40/2015, d'1 d'octubre, de règim jurídic del sector públic.  
8. Cessament.  
a. El cessament com a membre dels òrgans col·legiats de l'Agència s'acordarà amb subjecció als mateixos tràmits que els establits per al seu nomenament.  
b. Els membres que ho siguen a conseqüència del càrrec que exercixen cessaran quan cessen en el càrrec del qual deriva el seu nomenament.  
c. En la resta dels supòsits, els membres cessaran per alguna de les causes següents:  
a) Per renúncia, defunció o incapacitat.  
b) Per decisió de l'òrgan competent per a la seua designació o nomenament.  
  
Article 9. La Direcció General  
1. La persona titular de la Direcció General coordina l'activitat de l'AVAP i assumix la representació plena del Comité de Direcció en relació amb l'execució dels acords que adopte este òrgan.  
La persona titular de la Direcció General haurà de tindre competència professional reconeguda i la integritat necessàries per al bon exercici de les funcions de l'Agència; serà nomenada i cessada per decret del Consell, a proposta del conseller o consellera al departament de la qual estiga adscrita l'Agència.  
2. Són atribucions de la Direcció General les següents:  
a. Assumir la representació ordinària, l'administració i la gestió de l'AVAP.  
b. Dirigir el funcionament general de l'AVAP i del seu personal, organitzant, impulsant, coordinant i inspeccionant els seus serveis i dependències.  
c. Assumir la direcció tècnica i metodològica de les accions que l'AVAP ha de dur a terme.  
d. Executar els acords del Comité de Direcció.  
e. Elaborar el pla anual d'activitats, l'avantprojecte de pressupost de l'AVAP i la memòria d'activitats.  
f. Formular els comptes anuals de l'exercici.  
g. Subscriure contractes, acords i convenis en nom de l'AVAP i, en general, totes les facultats en matèria de contractació administrativa i de dret privat.  
h. Elaborar la proposta de plantilla de personal de l'AVAP, d'acord amb les limitacions legals i pressupostàries.  
i. L'autorització i la disposició de les despeses, i la liquidació i l'ordenació dels pagaments.  
j. Exercir la representació de l'AVAP en accions i recursos.  
k. Dictar les resolucions i els actes jurídics que li competixen en l'exercici del càrrec i, especialment, resoldre els procediments d'acreditació i avaluació del professorat, així com, en general, en les altres funcions que li siguen delegades.  
l. La gestió del patrimoni propi de l'AVAP.  
m. Les que li siguen delegades pels òrgans de govern de l'AVAP, d'acord amb l'article 9 de la Llei 40/2015, d'1 d'octubre, de règim jurídic del sector públic.  
n. Les funcions d'administració i gestió no expressament designades a altres òrgans de l'AVAP.  
  
Article 10. El Consell Assessor  
1. El Consell Assessor és l'òrgan consultiu que col·labora amb l'AVAP en el desenvolupament de les estratègies pròpies, en la definició i la millora dels procediments, així com en l'elaboració dels plans d'actuació, per a garantir la qualitat de les activitats de l'Agència.  
El Consell Assessor no estarà sotmés a dependència jeràrquica i exercirà funcions consultives sobre els assumptes que li sotmeta la persona titular de la Direcció General de l'AVAP.  
2. El Consell Assessor de l'AVAP estarà compost per deu membres:  
  
a. La Presidència, que exercirà una persona experta en avaluació i acreditació de la qualitat universitària, avaluació de programes d'R+D+I i prospectiva.  
b. Quatre persones expertes en avaluació i acreditació de la qualitat universitària.  
c. Quatre persones expertes en avaluació de programes d'R+D+I.  
d. Una persona representant del personal tècnic de l'AVAP, que realitzarà les funcions de secretaria del Consell Assessor.  
3. Les persones integrants del Consell Assessor seran designades pel Comité de Direcció de l'AVAP, a proposta de la Direcció General. La duració de la designació serà de dos anys, renovable per períodes de la mateixa duració. Les vacants es cobriran segons el mateix procediment.  
4. Les persones expertes del Consell Assessor triaran entre estes la persona que ocuparà la Vicepresidència del Consell Assessor i que substituirà la Presidència en cas d'absència o malaltia.  
5. En cas d'absència o malaltia de la persona representant del personal tècnic de l'AVAP, realitzarà les funcions de secretaria una persona tècnica de l'AVAP que designe la Direcció General.  
En cas d'absència o malaltia i, en general, quan concórrega alguna causa justificada de qualsevol altre membre del Consell Assessor, este podrà delegar el seu dret en un altre membre del Consell.  
6. La condició de persona integrant del Consell Assessor és personal i no podrà delegar-se en persones diferents de les recollides en este article.  
7. Les persones integrants del Consell Assessor subscriuran el codi ètic de l'AVAP, i es comprometran a complir amb els principis d'independència, objectivitat, excel·lència i transparència. Així mateix, tindran dret a rebre de l'AVAP la informació i el suport necessaris per al compliment de les seues funcions en el Consell.  
8. La composició del Consell Assessor haurà d'ajustar-se a la presència equilibrada de dones i homes.  
  
Article 11. La Comissió d'Estudiants  
1. La Comissió d'Estudiants és l'òrgan consultiu, format per representants de les persones estudiants de totes les universitats valencianes, que col·labora amb l'AVAP, principalment en la promoció i la difusió entre l'estudiantat de les activitats d'avaluació per a l'assegurament de la qualitat universitària a la Comunitat Valenciana que du a terme l'AVAP.  
2. La Comissió d'Estudiants de l'AVAP estarà composta per:  
a. La Presidència, o càrrec anàleg, del màxim òrgan de representació estudiantil (MORE) de cada universitat del Sistema Universitari Valencià. D'entre estos, s'elegirà qui exercirà la Presidència de la Comissió d'Estudiants.  
b. Una persona estudiant per cada universitat del Sistema Universitari Valencià amb més de 10.000 persones matriculades (en equivalència a temps complet en titulacions oficials inscrites en el Registre d'universitats, centres i títols - RUCT). La seua designació correspondrà al MORE.  
c. Una persona representant del personal tècnic de l'AVAP designada per la Direcció General de l'AVAP i que realitzarà les funcions de secretaria de la Comissió.  
3. La Direcció General de l'AVAP assistirà regularment com a persona convidada per a informar sobre les activitats de l'Agència.  
4. En cas d'absència o malaltia de la persona que exercisca la presidència del MORE, serà substituïda pel membre del seu equip en la seua universitat que esta haja designat.  
En cas d'absència o malaltia de l'estudiant titular designat pel MORE de la seua universitat, serà substituït per l'estudiant suplent designat pel MORE.  
En cas d'absència o malaltia de la persona representant del personal tècnic de l'AVAP, realitzarà les funcions de secretaria el membre del personal tècnic de l'AVAP que designe la Direcció General de l'AVAP.  
  
5. La condició de membre de la Comissió d'Estudiants és personal i no podrà delegar-se en persones diferents de les recollides en este article.  
6. La totalitat de membres de la Comissió d'Estudiants que ho siguen per raó del seu càrrec cessaran en el moment en què deixen d'exercir el càrrec que comporta la seua pertinença al Comité i seran substituïts per les persones que passen a exercir-los.  
7. Les persones que exercixen la categoria de titular i suplent designats pel MORE de cada universitat cessaran en el moment en què deixen d'exercir la condició d'alumnat en la seua universitat o la seua designació siga revocada per l'òrgan que els va proposar. En els dos casos, el MORE procedirà a la designació de les noves persones integrants.  
  
8. Les persones integrants de la Comissió d'Estudiants subscriuran el codi ètic de l'AVAP i es comprometran a complir amb els principis d'independència, objectivitat, excel·lència i transparència. Així mateix, tindran dret a rebre de l'AVAP la informació i el suport necessaris per al compliment de les seues funcions en el Consell.  
9. La composició de la Comissió d'Estudiants haurà d'ajustar-se a la presència equilibrada de dones i homes.  
TÍTOL III  
Estructura organitzativa  
  
Article 12. Serveis administratius i de gestió  
1. Per a donar suport administratiu i de gestió a les diferents activitats tècniques de l'AVAP, dependran de la Direcció General de l'AVAP els serveis següents:  
a) Servei de Qualitat de l'Educació Superior.  
b) Servei d'Internacionalització, Ocupabilitat i Prospectiva.  
c) Servei d'Avaluació de la Investigació i la Innovació.  
d) Servei de Gestió Econòmica, Personal i Regulació Normativa.  
  
2. Al Servei de Qualitat de l'Educació Superior li correspon l'acompliment de les funcions següents:  
a. La gestió dels procediments de verificació, seguiment i acreditació dels ensenyaments oficials i els seus plans d'estudis.  
b. La gestió dels procediments per a l'acreditació institucional dels centres universitaris.  
c. La gestió dels informes previs a la creació o el reconeixement d'universitats i a la creació, modificació o supressió de centres i ensenyaments, previstos en la Llei 4/2007, de 9 de febrer, de la Generalitat, de coordinació del sistema universitari valencià.  
d. La tramitació dels procediments d'informe previ a l'autorització de centres universitaris a l'estranger i de centres estrangers a la Comunitat Valenciana.  
e. La gestió i tramitació administrativa dels procediments d'avaluació prèvia o emissió d'informe de l'activitat, exigida per la Llei orgànica 2/2023, de 22 de març, del sistema universitari, per a la contractació de les figures de professorat contractat en què siga procedent.  
f. La gestió dels procediments de valoració prèvia dels mèrits individuals docents, investigadors i de gestió del professorat lligats a l'assignació singular i individual dels complements retributius addicionals que s'establisquen.  
g. La tramitació dels recursos administratius que s'interposen davant de les resolucions de la Direcció General de l'AVAP en els procediments d'acreditació i avaluació del professorat.  
h. L'avaluació per a la millora de la garantia de qualitat de les universitats valencianes, mitjançant la realització d'auditories dels sistemes de gestió de qualitat de les universitats que integren el Sistema Universitari Valencià.  
3. Al Servei d'Internacionalització, Ocupabilitat i Prospectiva li correspon l'acompliment de les funcions següents:  
a. Promoure la internacionalització de l'AVAP amb la incorporació en diferents xarxes mundials i facilitar-ne el desenvolupament posterior.  
b. La realització d'estudis sobre la relació entre la universitat i l'empresa quant a demanda formativa, necessitats d'investigació científica, desenvolupament tecnològic i innovació.  
c. La realització d'estudis relacionats amb el futur, la millora de l'eficàcia i l'eficiència dels sistemes valencians d'universitats, ciència i innovació.  
d. La proposta d'objectius de qualitat per al Sistema Universitari Valencià a l'efecte del seu finançament per part de l'Administració i quantificar el seu grau de compliment mitjançant indicadors.  
e. La participació en projectes internacionals i nacionals els resultats dels quals puguen ser rellevants per als fins anteriors.  
f. La proposta i l'establiment, si és el cas, d'un sistema d'informació de suport a la coordinació, millora i seguiment del Sistema Universitari Valencià.  
4. Al Servei d'Avaluació de la Investigació i la Innovació li correspon l'acompliment de les funcions següents:  
a. La gestió i la tramitació dels informes previs a l'autorització d'instituts universitaris d'investigació, juntament amb la tramitació del procediment per a la seua avaluació periòdica prevista en l'articulat de la Llei 4/2007, de 9 de febrer, de la Generalitat, de coordinació del sistema universitari valencià.  
b. La gestió tècnica, administrativa i econòmica dels procediments d'avaluació de projectes, beques i ajudes per a investigació, el desenvolupament i la transferència de tecnologia de programes propis de la Generalitat, i d'altres activitats d'investigació científica, desenvolupament tecnològic i d'innovació empresarial.  
c. L'elaboració d'informes en les matèries d'educació superior, recerca i desenvolupament i transferència de tecnologia.  
5. Al Servei de Gestió Econòmica, Personal i Regulació Normativa li correspon l'acompliment de les funcions següents:  
a. La gestió econòmica i pressupostària de l'Agència i l'elaboració del balanç i el compte de pèrdues i guanys.  
b. L'elaboració de la proposta d'avantprojecte de pressupost de l'AVAP, així com la gestió del corresponent o corresponents programes pressupostaris, i l'elaboració de la informació sobre el seu estat d'execució, en relació amb el grau de compliment tant dels objectius com de les línies d'actuació i projectes.  
c. L'elaboració del pla anual d'activitats i de la memòria de gestió de l'AVAP.  
d. La tramitació, en coordinació amb la resta de serveis de l'Agència, dels contractes i convenis de col·laboració amb entitats públiques i privades en assumptes de competència de l'AVAP.  
e. La coordinació de la informació corporativa que apareix en la pàgina web de l'Agència, en col·laboració amb les àrees tècniques d'esta.  
f. Actuar com a unitat administrativa amb responsabilitat en matèria de transparència, accés a la informació pública de l'AVAP i dades obertes.  
g. La coordinació de les actuacions i el seu seguiment en matèria de protecció de dades, així com la coordinació de la gestió dels sistemes d'informació de l'AVAP.  
h. L'organització de l'arxiu i del registre general de documents de l'AVAP.  
i. La gestió del patrimoni de l'AVAP i la tramitació d'expedients d'adquisició, arrendament, cessió o posada a la disposició d'immobles a favor de l'Agència, així com portar l'inventari de béns mobles de les seues dependències administratives.  
j. La tramitació dels expedients relacionats amb la gestió de personal de l'AVAP i l'elaboració de la seua plantilla.  
  
Article 13. Personal de l'AVAP  
1. Les places del personal de l'AVAP es dotaran del personal funcionari que li siga adscrit respectant les previsions de la Llei 4/2021, de 16 d'abril, de la Generalitat, de la funció pública valenciana, la gestió de la qual correspondrà a la conselleria competent en matèria de funció pública. A més, serà aplicable el codi de conducta, els principis de selecció i l'accés a l'ocupació pública de les persones amb discapacitat en el marc establit per a les entitats de dret públic, per la normativa reguladora del sector públic i fundacional de la Generalitat.  
  
2. Les direccions de servei de l'Agència seran ocupades per personal funcionari de l'Administració de la Generalitat, i el seu nomenament s'efectuarà de conformitat amb el sistema de provisió de llocs establit en la legislació de la funció pública valenciana.  
3. A més, l'AVAP podrà comptar amb personal laboral propi, necessari per al compliment de les seues funcions, el qual es regirà per les normes de dret laboral que siguen aplicables.  
  
Article 14. Llocs de treball i retribucions  
1. L'establiment i modificacions posteriors de la plantilla i de la relació de llocs de treball tindrà en compte els principis d'eficiència, economia i racionalització dels recursos.  
2. El personal funcionari de la Generalitat que obtinga destinació en l'AVAP per mitjà dels sistemes de provisió establits en la legislació de la funció pública mantindrà la mateixa relació jurídica, els drets i les obligacions que tenia fins al moment de la seua incorporació.  
3. La contractació de personal laboral propi es realitzarà, si és el cas, d'acord amb els principis de publicitat, igualtat, mèrit i capacitat.  
4. Al personal laboral propi de l'AVAP li podrà ser aplicable el conveni col·lectiu vigent per al personal laboral de la Generalitat si decidix adherir-se a este.  
  
  
TÍTOL IV  
Règim econòmic  
  
Article 15. Recursos econòmics  
L'AVAP disposarà dels recursos econòmics següents per al compliment dels seus fins:  
a) Les dotacions corresponents dels pressupostos de la Generalitat.  
  
b) Els ingressos ordinaris i extraordinaris generats per l'exercici de les seues activitats.  
c) El rendiment de les taxes i els preus públics generats en l'exercici de les funcions pròpies, de conformitat amb el que es disposa en la disposició addicional quarta de la llei de creació de l'AVAP.  
d) Els productes i les rendes del seu patrimoni.  
e) Els crèdits, els préstecs, els emprèstits i altres operacions que puga concertar.  
f) Les subvencions, les herències, els llegats, les donacions i qualsevol altra aportació voluntària de les entitats o organismes públics i privats, i dels particulars.  
g) La resta dels ingressos de dret públic o privat que li corresponguen d'acord amb la normativa vigent.  
h) Qualssevol altres recursos que li puguen ser atribuïts.  
  
Article 16. Patrimoni  
El patrimoni de l'AVAP estarà integrat pels béns i drets que li siguen adscrits o cedits per la Generalitat o qualsevol altra administració pública, així com els que adquirisca per qualsevol títol. L'AVAP gaudirà d'autonomia per a la gestió del seu patrimoni, i quedarà subjecta a l'ordenament jurídic privat en matèria d'adquisicions patrimonials i a la resta de l'ordenament jurídic que siga aplicable.  
  
Article 17. Règim pressupostari  
El règim pressupostari, economicofinancer, de comptabilitat, d'intervenció i de control financer aplicable a l'AVAP serà el que s'establix, per a esta mena d'entitats, en la Llei 1/2015, de 6 de febrer, d'hisenda pública, del sector públic instrumental i de subvencions. L'avantprojecte de pressupost, una vegada aprovat, es remetrà a la conselleria a la qual estiga adscrita l'AVAP, per a la seua posterior elevació a la conselleria competent en matèria d'hisenda, a l'efecte d'aprovació i integració en el pressupost de la Generalitat.  
  
  
TÍTOL V  
Gestió de les activitats tècniques  
  
Article 18. Comissions de l'AVAP  
1. Per a complir les funcions tècniques pròpies i facilitar la flexibilitat de l'organització de l'Agència, l'AVAP pot crear comissions permanents o temporals. Per a l'exercici de les seues funcions, les comissions tècniques de l'AVAP actuen en els seus àmbits respectius amb les garanties adequades d'independència tècnica i professionalitat.  
2. Les comissions permanents seran nomenades per la Presidència de l'AVAP, a proposta de la Direcció General, per un període de tres anys renovable.  
3. Les comissions temporals seran nomenades per la Direcció General de l'AVAP i la seua actuació quedarà vinculada a la duració del treball que s'ha de realitzar.  
4. En funció del perfil de les funcions que s'assignen a les diferents comissions temporals i permanents que es puguen crear, l'AVAP definirà els requisits que hauran de complir les persones que formen part d'estes quant a l'activitat docent i/o investigadora.  
  
5. La composició de les comissions permanents o temporals haurà d'ajustar-se a la presència equilibrada de dones i homes.  
  
Article 19. Avaluadores i avaluadors  
1. Per a realitzar cadascuna de les funcions d'avaluació que té assignades l'AVAP, se seleccionaran persones expertes que intervindran de manera anònima durant el procediment d'avaluació i que, com a norma general, no exerciran la seua activitat a la Comunitat Valenciana.  
2. El procés de selecció dels avaluadors i avaluadores atendrà principis d'igualtat, mèrit i capacitat.  
3. En funció del perfil de l'avaluació que es vaja a realitzar, l'AVAP definirà els requisits de les persones expertes que participen en estes avaluacions quant a activitat docent o investigadora.  
Article 20. Compensació per assistències o informes  
1. Les persones integrants de les comissions i altres persones expertes que intervinguen en les activitats tècniques d'avaluació no tindran la consideració de personal propi de l'AVAP.  
2. El règim de les indemnitzacions i dietes que els corresponga percebre com a compensació per la pertinença a estos òrgans es fixarà per la Direcció General de l'AVAP, amb informe previ favorable de la conselleria competent en matèria d'hisenda.  
  
Article 21. Codi ètic  
1. A fi de complir amb els fins i principis de l'AVAP i de garantir la coherència i confiança en tots els seus actes, s'establirà un codi ètic de l'Agència que serà d'aplicació a tots els seus membres i persones col·laboradores.  
2. El contingut d'este codi determinarà els compromisos i el comportament de les persones que siguen membres i col·laboradores de l'AVAP en qüestió de confidencialitat, objectivitat, honestedat, integritat i conflicte d'interessos.  
3. L'aprovació del codi ètic de l'AVAP es realitzarà pel Comité de Direcció.  
  
Article 22. Protecció de dades  
1. El tractament de dades personals que es faça en compliment d'esta norma s'haurà d'ajustar al que disposa el règim jurídic europeu i estatal en matèria de protecció de dades de caràcter personal.  
2. L'Agència Valenciana d'Avaluació i Prospectiva serà responsable de les activitats de tractament contingudes en la present norma, i garantirà:  
a) L'aplicació dels principis de protecció de dades que regula l'article 5 del Reglament (UE) 2016/679.  
b) El compliment del deure d'informar previst en els articles 13 i 14 del Reglament (UE) 2016/679, pel que fa a totes les persones interessades amb dades que siguen objecte de tractament de les activitats regulades en este decret.  
c) L'adopció de mesures d'índole tècnica i organitzativa que siguen necessàries i apropiades per a garantir un nivell de seguretat adequat al risc, i assegurar, en tot cas, la confidencialitat, la seguretat i la integritat de les dades, així com les conduents a fer efectives les garanties, les obligacions i els drets reconeguts en el règim jurídic de protecció de dades. Estes mesures es correspondran amb les que establix l'Esquema Nacional de Seguretat.  
3. En relació amb els òrgans i les comissions regulats en esta norma, les dades de les persones que els integren seran tractats de conformitat amb el que es disposa en la normativa vigent en matèria de protecció de dades, d'acord amb els principis relatius al tractament i amb el deure d'informar les persones interessades. Així mateix, les persones que formen part de l'òrgan tindran el deure de confidencialitat de la informació que coneguen en el desenvolupament de les seues funcions.  
Les entitats que, segons el que es preveu en la present norma, proposen persones per a ser membres dels òrgans regulats en esta, hauran de proporcionar a estes prèviament la informació sobre protecció de dades, d'acord amb l'obligació derivada dels articles 13 i 14 del Reglament (UE) 2016/679.  
4. Les persones afectades per les diferents activitats de tractament podran exercir els seus drets d'accés, rectificació i supressió de dades, així com de limitació o oposició del tractament, quan siga procedent, davant de la conselleria responsable.  
5. Les comunicacions de dades que es realitzen a conseqüència de la col·laboració entre administracions públiques es realitzaran d'acord amb les normes amb rang de llei aplicables.  
6. Tota la informació relativa als tractaments de les dades de caràcter personal previstos en esta norma es trobaran disponibles en el Registre d'activitats de tractament de la conselleria responsable.  
7. En els casos en els quals s'incloga, en la publicació dels acords o altres actes dels òrgans previstos en esta norma les dades de part o la totalitat dels seus integrants, només es facilitaran les dades personals necessàries per a la identificació d'estos i la seua localització professional, tal com establix l'article 19 de la Llei orgànica 3/2018, de 5 de desembre, de protecció de dades personals i garantia de drets digitals. En cas que alguna d'estes persones es trobe en una situació d'especial protecció es valorarà la conveniència de no donar publicitat a les seues dades. Així mateix, en la publicació de dades es complirà amb el que es disposa en la disposició addicional 7a de la llei orgànica esmentada, i així queda prohibit mostrar el nom i els cognoms de manera conjunta amb el número complet del document nacional d'identitat, número d'identitat d'estranger, passaport o document equivalent.  
  
Article 23. Col·laboració externa  
1. L'AVAP podrà participar i cooperar, dins de les seues disponibilitats pressupostàries, amb actuacions i programes d'avaluació i qualitat en l'educació superior. A este efecte, pot establir acords de coordinació, d'intercanvi d'experiències i de reconeixement mutu amb altres agències o organismes d'avaluació, de qualsevol àmbit geogràfic, que tinguen atribuïdes competències o funcions en este mateix àmbit d'actuació.  
  
2. L'AVAP pot subscriure convenis i contractes amb entitats estrangeres en compliment dels seus objectius i funcions. Podrà, així mateix, participar en convocatòries nacionals i europees per a la realització d'estudis i anàlisis relacionats amb les seues funcions de prospectiva.  
  
  
Article 24. Publicitat  
1. Per a impulsar la transparència i la rendició de comptes del seu funcionament, l'AVAP publicarà amb caràcter anual una memòria de les activitats realitzades.  
2. A l'efecte de facilitar informació a la societat, a les administracions públiques i als agents dels sistemes inclosos en l'àmbit de l'AVAP, s'arbitraran mesures de difusió i publicitat dels resultats obtinguts en l'acompliment de la seua labor; s'observaran les restriccions disposades en el present reglament i en l'ordenació normativa vigent en matèria de confidencialitat. Com a regla general, les dades es publicaran agregades, i s'aplicarà en cas contrari el règim de protecció de dades de caràcter personal.  
  
Article 25. Garantia de qualitat  
Per a garantir l'eficàcia i l'eficiència del funcionament de l'AVAP d'acord amb el que s'establix reglamentàriament, i per a obtindre el reconeixement extern en els àmbits nacional i internacional, s'establirà un sistema de garantia de qualitat que regularà tant la seua gestió interna com el desenvolupament de les seues funcions. Este sistema de garantia de qualitat se sotmetrà periòdicament a certificació externa.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 6/2008, de 18 de gener, del Consell, pel qual s'aprova el Reglament de l'Agència Valenciana d'Avaluació i Prospectiva, així com totes les disposicions del mateix rang o inferior que s'oposen al present decret del Consell.  
  
  
DISPOSICIÓ FINAL  
  
Única. Entrada en vigor  
Este decret del Consell entrarà en vigor l'endemà de la publicació en el Diari Oficial de la Generalitat Valenciana.  
  
València, 9 de gener de 2024  
  
El president de la Generalitat,  
CARLOS MAZÓN GUIXOT  
  
El conseller d'Educació, Universitats i Ocupació,  
JOSÉ ANTONIO ROVIRA JOVER


Còpia Permalink ELI